Broj:711-I-969-P-73-20/21-08-17

Zagreb, 14. svibnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave sukoba interesa podnesene protiv dužnosnika Borisa Vujčića, guvernera Hrvatske narodne banke,** na 126. sjednici, održanoj 14. svibnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Vujčića, guvernera Hrvatske narodne banke, neće se pokrenuti, s obzirom da je dužnosnik podatke o obavljanju funkcije predsjednika udruge Hrvatska udruga alumnija Ekonomskog fakulteta Sveučilišta u Zagrebu, članstvu u Upravnom odboru udruge Hrvatski teniski savez te članstvu u Rotary klubu Zagreb Gradec naveo u izvješću o imovinskom stanju, prije nego ga je Povjerenstvo pozvalo zaključkom da to učini.**

Obrazloženje

U Povjerenstvu je pod brojem 711-U-1027-P-73/20-01-3 dana 25. veljače 2020. zaprimljena neanonimna prijava mogućeg sukoba interesa podnesena protiv dužnosnika Borisa Vujčića, guvernera Hrvatske narodne banke, povodom koje se vodi predmet P-73/20.

U prijavi se ističe da je u obrascu izvješća o imovinskom stanju previđena rubrika „Ostala članstva i funkcije dužnosnika u drugim pravnim osobama, udruženjima i organizacijama“, slijedom čega su dužnosnici u istom obrascu dužni navesti podatak o članstvu ili obavljanju funkcije u pravnoj osobi, udruženju ili organizaciji, što je pravno stajalište koje je zauzelo Povjerenstvo u mišljenju Broj 711-I-49-M-159-18/19-02-11 od 8. siječnja 2019.

Podnositelj navodi da je u medijima objavljen podatak da je dužnosnik Boris Vujčić član više udruga, što je bio dužan navesti u podnesenom izvješću o imovinskom stanju, iz čega proizlazi da je dužnosnik postupio suprotno odredbi članka 8. stavka 1. ZSSI-a jer je propustio u izvješću navesti podatke o dužnostima, odnosno djelatnostima koje obavlja za vrijeme obnašanja dužnosti te se predlaže utvrditi ova okolnost u kontekstu moguće povrede ZSSI-a.

Povjerenstvo je u svrhu stjecanja vlastitih saznanja o kojima se udrugama radi, izvršilo uvid u medijske objave iz kojih proizlazi da je dužnosnik član tri udruge, i to Hrvatskog teniskog saveza, Udruženja bivših studenata Ekonomskog fakulteta te da je počasni član Rotary kluba Zagreb Gradec. Također se u medijima navodi kako iz Hrvatske narodne banke poručuju da će dužnosnik unijeti ove podatke u izvješće o imovinskom stanju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva. Člankom 3. stavkom 1. podstavkom 13. ZSSI-a propisano je da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona. Stoga je i Boris Vujčić, povodom obnašanja dužnosti guvernera Hrvatske narodne banke dužnosnik, slijedom čega je obvezan postupati sukladno odredbama ZSSI-a.

Uvidom u izvješće o imovinskom stanju koje je dužnosnik podnio 31. kolovoza 2018., utvrđeno je da dužnosnik nije naveo podatke o članstvu u bilo kojoj udruzi. Ove podatke nije navodio ni i drugim izvješćima koja je ranije podnosio Povjerenstvu.

Uvidom u Registar udruga koji vodi Ministarstvo pravosuđa i uprave, utvrđeno je da je pod registarskim brojem upisa 21005491 upisana udruga Hrvatska udruga alumnija Ekonomskog fakulteta Sveučilišta u Zagrebu, u kojoj funkciju predsjednika obavlja Boris Vujčić, pod registarskim brojem upisa 00001457 upisana je udruga Rotary klub Zagreb Gradec, te je pod registarskim brojem upisa 00001595 upisana udruga Hrvatski teniski savez.

Povjerenstvo je dopisima od 6. listopada 2020., Broj: 711-I-1379-P-73/20-02-17 od udruge Hrvatska udruga alumnija Ekonomskog fakulteta Sveučilišta u Zagrebu, Broj: 711-I-1380-P-73/20-03-17 od udruge Hrvatski teniski savez te dopisom Broj: 711-I-1381-P-73/20-04-17 od udruge Rotary klub Zagreb Gradec zatražilo očitovanje je li i od kada je dužnosnik Boris Vujčić član ovih udruga.

Hrvatski teniski savez očitovao se dopisom od 22. listopada 2020., u kojem se navodi da je Boris Vujčić na sjednici Skupštine od 19. prosinca 2018. imenovan za člana Upravnog odbora Hrvatskog teniskog saveza.

Rotary klub Zagreb Gradec očitovao se dopisom od 28. listopada 2020. u kojem se navodi da da je Boris Vujčić aktivni član udruge od 2001. te da je odlukom Skupštine od 1. lipnja 2017. preveden iz aktivnog u počasnog člana, što su sukladno članku 11. Statuta udruge naročito zaslužne osobe za promicanje rotarijanskih ideja, koje su ovlaštene sudjelovati na svim sastancima bez plaćanja klupske članarine, nisu nositelji razreda i nemaju aktivno niti pasivno prava biranja na funkcije u udruzi.

Hrvatska udruga alumnija Ekonomskog fakulteta Sveučilišta u Zagrebu očitovala se dopisom od 23. listopada 2020., u kojem se navodi da je Boris Vujčić član udruge od 26. listopada 2018. Navodi se da je udruga neprofitna i nezavisna pravna osoba kojoj je jedan od temeljnih ciljeva izgradnja i jačanje veza između bivših studenata međusobno i s Ekonomskim fakultetom, očuvanje tradicije navedenog Fakulteta, promicanje ugleda u zemlji i svijetu, a djelatnosti udruge usmjerene su na organiziranje znanstvenih i stručnih skupova iz područja interesa udruge, organiziranje susreta članova radi razmjene strukovnih iskustava, pri čemu se naglašava da su svi članovi isključivo volonteri.

Uvidom u izvješće o imovinskom stanju koje je dužnosnik podnio 20. listopada 2020. povodom ispravka izvješća, utvrđeno je kako je naveo podatke da je od 1. listopada 2003. počasni član Rotary kluba Zagreb Gradec, od 1. srpnja 2018. član Upravnog odbora Hrvatskog teniskog saveza te da je od 1. siječnja 2018. predsjednik Hrvatske udruge alumnija Ekonomskog fakulteta Sveučilišta u Zagrebu.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja, dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

U propisanom obrascu predviđena je rubrika „Ostala članstva i funkcije dužnosnika u drugim pravnim osobama, udruženjima i organizacijama“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, ukoliko je dužnosnik član ili obnaša neku funkciju u drugoj pravnoj osobi, udruženju i organizaciji, istu okolnost upisuje u navedenoj rubrici. Nakon odabira opcije „Postoji“, dužnosniku se otvaraju polja u koja je u obvezi unijeti slijedeće podatke: naziv i OIB pravne osobe, sjedište pravne osobe (grad), datum stupanja u članstvo i datum istupanja iz članstva te funkciju (ukoliko dužnosnik obnaša jednu ili više funkcija u pravnoj osobi u ovo polje treba unijeti puni naziv svih funkcija).

Iz članka 8. stavka 1. ZSSI-a ne proizlazi za dužnosnike izričita obveza da u izvješćima o imovinskom stanju koja podnose Povjerenstvu navode podatke o članstvu u udruzi, niti takva obveza proizlazi iz odredbe članka 8. stavka 2. ZSSI-a kojom je propisana obveza podnošenja izvješća, ako je došlo do promjene glede imovinskog stanja dužnosnika.

Međutim, Povjerenstvo je na temelju ovlasti iz članka 8. stavka 9. ZSSI-a utvrdilo obrazac izvješća o imovinskom stanju koji, između ostalih, sadrži i rubriku u koju se unose podaci o članstvu dužnosnika u pravnim osobama, a dužnosnicima je i Uputom za popunjavanje obrasca izvješća o imovinskom stanju skrenuta pozornost da u izvješće navode okolnosti članstva u udruzi.

Naime, imajući u vidu da je odredbom članka 5. stavka 1. ZSSI-a propisana obveza savjesnog i nepristranog obnašanja dužnosti, te da sukladno članku 5. stavku 4. ZSSI-a građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti, Povjerenstvo je u obrascu izvješća utvrdilo rubriku izvješća u koju se upisuju navedeni podatci, jer se njihovih upisivanjem javnost upoznaje s time u kojoj je udruzi neki dužnosnik član odnosno u kojoj obavlja funkciju te se stječe potpuniji uvid u odnosu na koje pravne osobe dužnosnik ne može biti nepristran. Time se ostvaruje načelo transparentnosti u obnašanju dužnosti, što je bila i jedna od svrha donošenja ZSSI-a, umanjuje se mogućnost utjecaja privatnih interesa na odluke koje dužnosnici donose u situaciji kada se radi o pravnim osobama s kojima postoji povezanost te se jača povjerenje u dužnosnike.

U situaciji kada Povjerenstvo prilikom provjere osnovanosti navoda neanonimne prijave utvrdi da dužnosnik nije naveo podatak o članstvu u udruzi, poziva ga zaključkom da podnese izvješće u kojem će navesti taj podatak, te ukoliko to učini, postupak protiv dužnosnika se neće pokrenuti.

U konkretnome slučaju utvrđeno je da dužnosnik nije u posljednje podnesenom izvješću o imovinskom stanju od 31. kolovoza 2018., zaprimljenom prije podnošenja neanonimne prijave, naveo da je član Upravnog odbora Hrvatskog teniskog saveza, član Rotary kluba Zagreb Gradec te da je predsjednik Hrvatske udruge alumnija Ekonomskog fakulteta Sveučilišta.

Međutim, dužnosnik je u izvješću o imovinskom stanju koje je podnio 20. listopada 2020., prije nego što je zaključkom pozvan da to učini, naveo podatak da je član ovih udruga, zajedno s podacima o članstvu u Upravnom odboru Hrvatskog teniskog saveza te obavljanju funkcije predsjednika Hrvatske udruge alumnija Ekonomskog fakulteta Sveučilišta u Zagrebu, čime je javnost upoznao s okolnostima koja mogu dovesti u sumnju njegovu nepristranost te je postupio sukladno načelu transparentnosti obnašanja javne dužnosti.

Obzirom da je dužnosnik član tri udruge, ali obavlja upravnu i izvršnu funkciju u dvije udruge, nije postupio suprotno članku 14. stavku 5. ZSSI-a, jer se ograničenje propisano ovom odredbom odnosi samo na članstvo u upravnim i nadzornim tijelima udruga, dok je samo članstvo dužnosnika u udrugama dopušteno, odnosno nije ograničeno odredbama ZSSI-a.

Slijedom navedenog, nisu utvrđene okolnosti da bi dužnosnik na bilo koji način povrijedio odredbe ZSSI-a te je donesena odluka kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Vujčić, osobnom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana